# Muunsukupuolisuus

Sateenkaariliikkeen Pride-kulkueeseen vuonna 2014 luotu epävirallinen muunsukupuolisten lippu.
**Muunsukupuolisuus** (engl. *non-binarity*) on sukupuoli-identiteetti, jonka omaava ihminen ei koe olevansa nainen tai mies. Muunsukupuoliset saattavat kokea olevansa esimerkiksi jotain naisen ja miehen väliltä, sukupuolettomia, sukupuolirajat ylittäviä tai "monisukupuolisia". Muunsukupuolisen sukupuoli-identiteetissä voi olla myös ajallista vaihtelua.

Muunsukupuolisia kutsutaan usein *nonbinääreiksi*. Jotkut muunsukupuoliset kutsuvat itseään *kaksisukupuolisiksi*. Niitä muunsukupuolisia, jotka ovat tai ovat olleet biologisesti naisia, kutsutaan toisinaan *transmaskuliineiksi* ja niitä, jotka ovat tai ovat olleet biologisesti miehiä *transfeminiineiksi*.

Muunsukupuolisuudella viitataan sosiaaliseen sukupuoleen (engl. *gender*), kun taas biologinen sukupuoli (engl. *sex*) perustuu pääasiassa ihmisen sukuelimiin ja kromosomeihin. Muunsukupuolisuutta ei voi päätellä välttämättä ihmisen ulkonäöstä tai sukupuolen ilmaisusta.

Ensimmäinen muunsukupuolisuus-diagnoosi asetettiin Suomessa vuonna 2004 ja muunsukupuolisuus on yleistynyt voimakkaasti 2000-luvulla.

Muunsukupuolisuus ei voi olla Suomessa juridinen sukupuoli, minkä vuoksi väestörekisterissä on oltava myös muunsukupuoliseksi itsensä kokevan kohdalla merkintä siitä, että hän on joko mies tai nainen.

Muunsukupuoliset muodostavat sukupuolivähemmistön. Muunsukupuolisia ei pidä sekoittaa intersukupuolisiin.

## Esiintyvyys

2010-luvulla tehdyissä tutkimuksissa on havaittu, että noin 2–4,5 prosenttia ihmisistä samastuu yhtä voimakkaasti kumpaankin sukupuoleen. Autismikirjon häiriöiden on havaittu lisäävän sukupuoli-identiteetin variaatioita.

## Hoito

Osa muunsukupuolisista kokee tarvitsevansa lääketieteellisiä sukupuolenkorjaushoitoja, jotka häivyttävät kehon sukupuolta ilmaisevia piirteitä. Helsingin sukupuoli-identiteetin tutkimuksen poliklinikka ja Tampereen Yliopistollisen Keskussairaalan TRANS-poliklinikka ovat diagnosoineet muunsukupuolisia ja ohjanneet heitä lääketieteellisiin hoitoihin vuodesta 2008. Tällaisia hoitoja ovat olleet esimerkiksi mies- tai naishormonien käyttö, rintojen sekä mahdollisesti myös nännien poistoleikkaus, äänenkorkeuden madaltaminen ja aataminomenan pienentäminen kirurgisesti ja/tai kasvojen karvoituksen pysyvä poisto. Varsinainen sukuelinkirurgia on rajattu muunsukupuolisten julkisen palveluvalikoiman ulkopuolelle, mutta tämä rajausta voidaan kiertää transsukupuolisuus-diagnoosin avulla. Suomen julkinen terveydenhuolto on tarjonnut muunsukupuolisille leikkaus- ja hormonihoitoja jo yli kymmenen vuoden ajan. Helsingin ja Uudenmaan sairaanhoitopiirin alueella muunsukupuolisuuden vuoksi hoitoon hakeutui vuonna 2018 noin 400 ihmistä.

Muunsukupuolisten hoitamisesta ei ole olemassa erillistä lainsäädäntöä, sillä translaki säätelee vain transsukupuolisten hoitoa. .

## Diagnosointi

Hoitojen saaminen julkiselta puolelta edellyttää Suomessa sukupuoli-identiteetin tutkimuksia HUS:in tai TAYS:in sukupuoli-identiteetin tutkimuksen poliklinikalla taikka samojen kaupunkien nuorisopsykiatrian yksiköissä. Sukupuoli-identiteetin tutkiminen kestää Suomessa noin kaksi vuotta. Osa tutkituista muunsukupuolisiksi itsensä kokevista saa sen päätteeksi diagnoosin sukupuoli-identiteetin häiriö (F64.8 ). Diagnoosi on yleensä mahdollista saada, kun on itse riittävän varma sukupuoli-identiteetistään ja hoitotoiveistaan. Kyseisellä diagnoosilla ei ole kuitenkaan mahdollista saada sukurauhasten poistoa tai muuta sukuelinkirurgiaa. Seta ry:n ylläpitämä Sukupuolen moninaisuuden osaamiskeskus suosittelee tämän vuoksi, että ne muunsukupuoliset, jotka tahtovat kaikki mahdolliset sukupuolenkorjaushoidot "hyväksyisivät" itselleen diagnoosin transsukupuolisuudesta (F64.0).

## Muunsukupuolisuus ja juridinen sukupuoli

  Kolmannen sukupuolen voi valita
  Pelkästään intersukupuoliset voivat valita kolmannen sukupuolen
  Kolmas sukupuoli on ensisijainen muille kuin naisille ja miehille
  Kolmas sukupuoli on ensisijainen pelkästään intersukupuolisille
  Kolmatta sukupuolta ei ole juridisena sukupuolena / tuntematon
Yksilön juridinen sukupuoli voi olla Suomessa vain mies tai nainen.

Yhdysvalloissa muunsukupuolinen sukupuolivaihtoehto on mahdollista saada kaikkiin virallisiin asiakirjoihin, syntymätodistus mukaan lukien, pelkästään omalla ilmoituksella. Aiemmin tällainen merkintä edellyttisukupuolenkorjausprosessia sekä lääkärin arviota. Nepalissa kolmannen sukupuolivaihtoehdon voi merkitä kansalaisuusasiakirjoihin ja passeihin (2013).

Australian oikeuslaitos hyväksyi väestörekisteriin määrittelemättömän sukupuolen vuonna 2014 naimattomille sukupuolenkorjaushoitoja saaneille ihmisille.

Juridinen kolmas sukupuolivaihtoehto on voimassa myös Saksassa, Maltalla, Kanadassa, Bangladeshissa, Chilessä, Intiassa (2014), Pakistanissa ja Uudessa-Seelannissa.

Alankomaissa oikeus myönsi asianomistajalle luvan kolmanteen sukupuolimerkintään vuonna 2018. Tuomarien mukaan olennaista muunsukupuolisuuden rekisteröinnin kannalta on hyväksyä muunsukupuolinen merkintä seuraavaksi lainsäädännössä.

Thaimaassa muunsukupuolisuus on tunnustettu perustuslaissa vuodesta 2015 lähtien, mutta sukupuolivaihtoehtoa ei voi merkitä virallisiin asiakirjoihin.

Itävallassa voi valita virallisissa dokumenteissa sukupuolekseen *määrittelemättömän* (indeterminate), mutta kyseinen mahdollisuus koskee vain intersukupuoliseksi syntyneitä ihmisiä.

## Ei-kaksijakoisia sukupuolinimikkeitä

Ei-binäärisiä sukupuolia on lukuisia, mutta suomen kielelle niitä ei ole käännetty. Transsukupuolisen ja cissukupuolisen tavoin sukupuolinimikkeet muodostuvat monesti latinan- tai kreikankielisestä prefiksistä ja englanninkielisestä sanasta *gender* (sukupuoli). Ilman varsinaista suomennosta olevia binäärin ulkopuolella olevia sukupuolia ovat muun muassa

* Agender - sukupuoleton
* Bigender - kaksi sukupuolta samaan aikaan
* Demigender - "puolikas" sukupuoli: kokee olevansa osittain, muttei täysin, jotain tiettyä sukupuolta. esim. demipoika/demityttö
* Genderfluid - sukupuoli-identiteetti, joka vaihtuu, elää ja liikkuu. Henkilö kokee esim. olevansa toisena päivänä mies, toisena nainen, kolmantena jotain muuta. Ei välttämättä vaihtele kaikkien sukupuolten kesken tai päivittäin.
* Nonbinary - suomennettuna "muunsukupuolinen," joka toimii myös kattoterminä kaikille ei-binääreille sukupuolille, mutta myös sukupuoli-identiteetti.tarvitaan parempi lähde

## Eri kulttuureissa esiintyviä sukupuolen moninaisuuden ilmentymiä

### Fa’afafine

Fa’afafinet ovat Samoan kolmas sukupuoli ja oleellinen osa samoalaisten perinteistä kulttuuria. Fa’afafinet ovat syntymässään mieheksi määriteltyjä henkilöitä, jotka ilmentävät sekä maskuliinisia että feminiinisiä piirteitä. Tunnettuja fa’afafineja ovat Edward Cowley, Shigeyuki Kihara, Marion Malena, Fuimaono Karl Pulotu-Endemann ja Jaiyah Saelua. 1–5% samoalaisista on faʻafafineja.

### Hijrat

Etelä-Aasian kulttuureissa, suurimmaksi osaksi Intiassa ja Nepalissa kolmantena sukupuolena tunnetaan Hijrat. Suurin osa hijroista on syntynyt anatomisina poikina. Hijrat eivät identifioidu miehiksi eikä naisiksi, vaikka pukeutuvat säännönmukaisesti naisellisina pidettyihin vaatteisiin. Hijrat suorittavat tämän vuoksi molemmille sukupuolille tarkoitetut rituaalit. Hijrat kuuluvat omaan kastiinsa. Monet Hijrat asuvat Hijra-yhteisöissä, joita johtaa yhteisön guru. Vaikka monet Hijrat ovat muslimeja, monet harjoittavat samaan aikaan useaa uskontoa. Hijrat yleensä kannattavat äitijumala Bahuchara Mataa, Shivaa tai molempia. Tunnettuja Hijroja ovat Shabnam Mausi ja Laxmi Narayan Tripathi.

### Kathoey

Kathoey-termiä käytettiin ennen intersukupuolisista henkilöistä, mutta termin käyttö muuttui 1900-luvun puolessavälissä tarkoittamaan transvestiittimiehiä, joista syntyi Thaimaalle ominainen sukupuoli-identiteetti. Thaimaassa on myös kolme sukupuolta syntymässään naiseksi määritellyille ihmisille: Tom, Dee ja heteroseksuaalinen nainen. Tunnettu kathoye on Parinya Charoenphol.

### Nandi, naisaviomiehet

Länsi-Keniassa asuvan nandi-heimon keskuudessa naisilla on vaihtoehtona tulla naisaviomieheksi toisin sanoen mieheksi yhteiskunnan silmissä. Naisaviomiesten odotetaan tulevan miehiksi ottaen kaikki miesten vastuutehtävät kuten vaimon hankkimisen ja omaisuuden jakamisen tulevalle sukupolvelle avioliiton kautta. Naisaviomiehen kanssa naimisissa olevat naiset voivat harrastaa seksiä naimattomien ja sitoutumiseen haluamattomien miesten kanssa tullakseen raskaaksi, jolloin naisaviomies toimii isän roolissa ja kasvattaa lapsen kuin omanaan.

### Travesti

Etelä-Amerikassa ja Brasiliassa travesti on henkilö, jonka sukupuoli on määritelty syntymässä mieheksi, mutta identifioi itsensä naisena. Travestien seksuaalinen suuntautuminen koskee suurimmaksi osaksi maskuliinia miehiä. Tämän takia sukupuolen ja seksuaalisen suuntautumisen katsotaan sulautuvan yhteen. Travesteja kuvataan kolmanneksi sukupuoleksi, mutta kaikki travestit eivät määrittele itseään näin. Sukupuolijakauma nähdään ennemminkin mies/ei-mies-jakaumana kuin mies/nainen-jakaumana.

### Two-spirit, kaksihenkiset

Two-spirit on yleistermi Pohjois-Amerikan alkuperäiskansojen sukupuolille ja sukupuoliroolille, joita kutsuttiin myös nimellä berdaches. Yleisesti termi tarkoittaa henkilöä, jonka keho vaihtelevasti ilmaisee maskuliinista tai feminiinistä henkeä. Kaksihenkisiä on dokumentoitu olevan yli 130 heimossa jokaisessa Pohjois-Amerikan osassa. Tunnettuja two-spirit-sukupuolisia ovat Alec Butler, Chrystos, Waawaate Fobister ja Massey Whiteknife.

### Waria

Warioilla on perinteinen kolmannen sukupuolen rooli Indonesiassa. Lisäksi bugien kulttuurissa Sulawesilla on kuvattu olevan kolme biologista sukupuolta (uros, naaras, intersukupuolisuus) sekä viisi sukupuolta määrättyine sukupuoliroolineen.

## Suomessa

Ensimmäinen muunsukupuolisuus-diagnoosi asetettiin Suomessa vuonna 2004, jolloin julkisessa terveydenhuollossa oli jo tarjolla kirurgista ja hormonaalista hoitoa myös muunsukupuolisille. Muunsukupuolisuus on yleistynyt voimakkaasti 2000-luvulla.

Suomessa käytettiin muunsukupuolisuudesta aiemmin termiä *transgender*. Termistä luovuttiin kuitenkin sen vuoksi, että transgender-termillä tarkoitetaan englannin kielessä muunsukupuolisen sijaan transsukupuolista. Tutkija Siiri Porkkalan mukaan muunsukupuolisuuden ympärillä on filosofisen tiedon tyhjiö, koska sukupuolen metafysiikkaa on pitkään tarkasteltu ymmärtämällä heidät miehiksi ja naisiksi.

### Syrjintäkielto

Vuoden 2015 tasa-arvolain uudistus laajensi sukupuoleen perustuvan syrjinnän kiellot koskemaan myös syrjintää sukupuoli-identiteetin ja sukupuolen ilmaisun perusteella. Tämä tarkoittaa, että myös muunsukupuolisuus on huomioitava oppilaitoksissa, työpaikoilla ja viranomaistilanteissa.

Tasa-arvovaltuutettu katsoi vuonna 2023, että salolainen alakoulu oli toiminut oikein ja lakisääteisten velvollisuuksiensa mukaan, kun se kielsi oppilasta tekemästä kangaskassia, jonka tekstissä olisi lukenut että sukupuolia on kaksi.

Sama viranomainen totesi myöhemmin, että työnantajalla on velvollisuus puuttua asiaan, jos työntekijät viittaavat toistuvasti sanalla "naiset", "sisaret" tms. seurueeseen, johon kuuluu naisten lisäksi myös muunsukupuoliseksi itsensä kokeva henkilö. Myös aluehallintovirasto päätyi siihen, että kyseessä on työturvallisuuslain rikkominen.

## Skolioseksuaalisuus

Skolioseksuaalisuus eli transsuuntautuneisuus tarkoittaa seksuaalista suuntautumista, jossa henkilö kokee seksuaalista vetovoimaa muunsukupuolisia ja transsukupuolisia kohtaan. Skolioseksuaalisuus on lähellä panseksuaalisuutta, jossa henkilön seksuaalinen mielenkiinto kohdistuu ihmiseen tämän sukupuolesta riippumatta. Skolioseksuaalisuus voi tarkoittaa eri asioita ja ilmetä eri tavoin eri ihmisille. Osa skolioseksuaaleista kokee vetoa erityisesti transsukupuolisiin, osa muunsukupuolisiin.

## Tunnettuja henkilöitä

Tunnettuja ei-binäärisiä sukupuolen edustajia ovat muun muassa

* Olly Alexander - englantilainen laulaja-lauluntekijä
* Justin Vivian Bond - yhdysvaltalainen laulaja-lauluntekijä
* Demi Lovato - yhdysvaltalainen laulaja-lauluntekijä ja näyttelijä
* Miley Cyrus (genderfluid) - yhdysvaltalainen näyttelijä ja laulaja-lauluntekijä
* Angel Haze (agender) - yhdysvaltalainen rap-artisti
* Eddie Izzard - englantilainen stand up-koomikko ja näyttelijä
* Janae Kroc (genderfluid) - yhdysvaltalainen kehonrakentaja
* Jiz Lee (agender) - yhdysvaltalainen pornonäyttelijä ja aktivisti
* Jack Monroe (non-binary transgender) - englantilainen kirjailija, toimittaja ja aktivisti
* Nemo - sveitsiläinen laulaja ja muusikko
* Richard O'Brien - englantilainen näyttelijä
* Camille Paglia - yhdysvaltalainen kirjailija
* Genesis P-Orridge - englantilainen laulaja-lauluntekijä ja taiteilija
* Marieke Lucas Rijneveld - alankomaalainen kirjailija
* Ruby Rose (genderfluid) - australialainen malli ja näyttelijä
* Shamir (genderqueer) - yhdysvaltalainen laulaja-lauluntekijä
* Sam Smith - englantilainen laulaja-lauluntekijä
* Tilda Swinton - skotlantilainen näyttelijä
* Rae Spoon - kanadalainen muusikko
* Amandla Stenberg (non-binary) - yhdysvaltalainen näyttelijä ja malli
* Bambie Thug - irlantilainen laulaja-lauluntekijä
* Hida Viloria (genderfluid) - yhdysvaltalainen kirjailija ja aktivisti

Tunnettuja muunsukupuolisia suomalaisia ovat muun muassa näyttelijä Elsi Sloan, kirjailija Katariina Souri, tähtitieteilijä Anne Liljeström, näyttelijä Pietu Wikström, artisti Ronja Stanley, voimanostaja Emmeth Salo ja aktivisti Panda Eriksson.

## Katso myös

* Seksuaalivähemmistöt

* Seta

## Lähteet

* Muunsukupuolisuus  38.9.2015. Transtukipiste. Arkistoitu 24.10.2016. Viitattu 14.10.2016.
* Hlbtiq-sanasto *seta.fi*. 2013. Seta. Viitattu 14.10.2016.[linkki vanhentunut]
* What is "Genderqueer"?  30.12.2011. Genderqueer and Non-Binary Identities. Viitattu 14.10.2016.
* Third, Fourth, and Fifth Genders in Cultures Around the World *disinfo.com*. 19.3.2013. disinfo.com. Arkistoitu 19.10.2016. Viitattu 14.10.2016.

### Viitteet

## Aiheesta muualla

* Inkeri Tanhua, Sinikka Mustakallio, Marita Karvinen, Maarit Huuska & Milla Aaltonen: Tietopaketti sukupuolen moninaisuuden huomioimisesta oppilaitoksille, työpaikoille ja viranomaisille (pdf)  13.5.2015. Sosiaali- ja terveysministeriö. Arkistoitu 5.11.2016. Viitattu 5.11.2016.
* Sukupuolen moninaisuus  29.12.2015. Tasa-arvotiedon keskus Minna. Viitattu 5.11.2016.
* Sukupuolen moninaisuus  Suomen Setlementtiliitto. Arkistoitu 5.11.2016. Viitattu 5.11.2016.
* Sukupuolena ihminen *sukupuolenaihminen.fi*. Viitattu 3.11.2016.

* Virtually Invisible - Exploring the non-binary (YouTube-video)  12.9.2015. Virtually Invisible. Viitattu 1.2.2017. (englanti)
* Sumu - muunsukupuolinen nuori (YouTube-video)  1.2.2017. SetaFinland. Viitattu 1.2.2017.
* Olen sukupuoleton: Viima Lampinen ajetaan pois sekä naisten että miesten vessasta (Artikkeli)  29.1.2017. YLE Uutiset. Viitattu 29.1.2017.
* Tähtitieteilijä Anne Liljeström ei ole nainen eikä mies – ”Harva ymmärtää kunnolla, mistä muunsukupuolisuudessa on kyse” (Artikkeli)  8.12.2016. Helsingin Sanomat. Viitattu 8.12.2016.